**Usmernenie Pôdohospodárskej platobnej agentúry pre Miestne akčné skupiny v súvislosti   
s mimoriadnou situáciou spôsobenou pandémiou COVID-19**

**V súvislosti s mimoriadnou situáciou spôsobenou pandémiou COVID-19 ukladá PPA nasledovné:**

* PPA poskytne žiadateľovi lehotu na prijatie návrhu na uzavretie zmluvy o poskytnutí NFP, ktorá nebude kratšia ako **20 pracovných dní** od jej preukázateľného doručenia. Predĺženie lehoty sa vzťahuje aj na prijatie (podpísanie) dodatku k zmluve o poskytnutí NFP, a to obdobne na **20 pracovných dní** od preukázateľného doručenia návrhu dodatku žiadateľovi.
* PPA zabezpečí predĺženie výziev na predkladanie žiadosti o NFP (ďalej len „ŽoNFP“) automaticky a jednotne pre všetky MAS prostredníctvom systému ITMS2014+, **dátum uzavretia výziev bude 30.07.2020 a neskorší** (týka sa len výzievna predkladanie ŽoNFP, ktoré MAS vyhlásili po termíne 30.03.2020, resp. plánovali vyhlásiť po termíne 30.03.2020)**.** MAS nie je oprávnená **už uzavretú výzvu na predkladanie ŽoNFP znova otvoriť a predĺžiť termín na predkladania ŽoNFP.**
* MAS je povinná spolu s výzvou na predkladanie ŽoNFP zverejniť aj predmetné Usmernenie pre MAS v rámci povinných príloh v ITMS2014+ a na webovom sídle príslušnej MAS.
* **PPA predlžuje lehoty na odstránenie pochybností o pravdivosti alebo úplnosti ŽoNFP alebo jej príloh (podľa § 19 ods. 5 zákona o EŠIF),** na základe vyzvania PPA (výzva na doplnenie žiadosti o NFP) **na 20 pracovných dní. Uvedenú lehotu je možné v odôvodnených prípadoch na základe predchádzajúcej písomnej žiadosti žiadateľa/prijímateľa predĺžiť, a to za podmienky, že žiadateľ/prijímateľ doručí PPA žiadosť o predĺženie pred uplynutím stanovenej lehoty 20 pracovných dní.   
  O vyhovení/nevyhovení žiadosti PPA informuje žiadateľa/prijímateľa písomne.**
* V prípade, ak PPA vo Výzve na predkladanie žiadosti o NFP identifikuje nedostatky, vráti predmetnú Výzvu na opravu/doplnenie/zrušenie prostredníctvom výzvy na doplnenie postupom uvedeným v príručke LEADER. MAS je povinná vykonať opravu/doplnenie/zrušenie predmetnej výzvy priamo v neverejnej časti ITMS 2014+ **do 10 pracovných dní od doručenia výzvy na doplnenie výzvy**.
* V rámci overenia postupov MAS a ŽoNFP zo strany PPA, v prípade, ak na základe preskúmania ŽoNFP a jej príloh vzniknú pochybnosti o pravdivosti alebo nejasnosti ŽoNFP alebo jej príloh, PPA vyzve žiadateľa na vysvetlenie nejasností alebo nápravu nepravdivých údajov zaslaním výzvy na doplnenie ŽoNFP v lehote, ktorá **nebude kratšia ako 10 pracovných dní** odo dňa doručenia výzvy na doplnenie.
* V prípade **doručenia poštou alebo kuriérskou službou** je rozhodujúci termín odovzdania ŽoNFP na prepravu, pričom v takom prípade je nevyhnutné ŽoNFP odovzdať na prepravu najneskôr v deň uzavretia predmetnej výzvy. Za včasné doručenie bude MAS považovať aj prípady, ak ŽoNFP zasielaná poštou alebo kuriérom bude doručená na adresu uvedenú v príslušnej výzve na predkladanie ŽoNFP najneskôr do **15 pracovných dní odo dňa uzavretia výzvy na predkladanie ŽoNFP** **(vrátane), pričom musí byť uplatnený princíp rovnakého zaobchádzania vo vzťahu ku všetkým žiadateľom**.
* Záverečná správa z výzvy spolu so všetkými predloženými ŽoNFP vrátane príloh, ktoré žiadateľ v rámci implementácie stratégie CLLD predložil v listinnej forme (prílohy, ktoré žiadateľ predložil do ITMS2014+ MAS nepredkladá), je MAS povinná predložiť na PPA **do 65 pracovných dní odo dňa uzavretia príslušnej výzvy na predkladanie ŽoNFP.** V prípade rizika nedodržania (zmeškania) lehoty uvedenej v predchádzajúcej vete je MAS povinná o tejto skutočnosti bezodkladne informovať PPA prostredníctvom e-mailu na adrese [leader@apa.sk](mailto:leader@apa.sk) . PPA bude akceptovať iba dôvody zapríčinené alebo vyvolané mimoriadnou situáciou v súvislosti s COVID-19.
* Do času ukončenia mimoriadnej situácie v súvislosti s COVID-19 by MAS mala vyvinúť všetko úsilie, aby sa vykonalo náležité odborné hodnotenie, a preto odporúčame MAS v prípade vykonávania odborného hodnotenia:
* prednostne využívať na odborné hodnotenie e-mailovú formu komunikácie (výstupy z odborného hodnotenia - hodnotiace hárky, odborný hodnotiteľ pošle podpísané vo formáte scanu, alebo pdf. prostredníctvom e-mailovej komunikácie). Elektronický systém musí byť nastavený tak, aby od odborného hodnotiteľa odoslaním e-mailu MAS obdržal „Potvrdenie o prijatí“ a „Potvrdenie o prečítaní“. V prípade, ak MAS „Potvrdenie o prijatí“ a „Potvrdenie o prečítaní“ neobdrží do 3 pracovných dní, kontaktuje odborného hodnotiteľa telefonicky. V prípade, ak odborný hodnotiteľ nebude dostupný, MAS je povinná určiť nového odborného hodnotiteľa v zmysle postupov v príručke LEADER. Odborní hodnotitelia môžu hodnotiace hárky posielať podpísané vo formáte pdf prostredníctvom e-mailu. Po ukončení mimoriadnej situácie dodatočne predložia odborní hodnotitelia MAS originál podpísaného hodnotiaceho hárku;
* využívať poštovú prepravu, kuriérske služby na doručenie ŽoNFP odbornému hodnotiteľovi. Odoslanie a doručenie odbornému hodnotiteľovi musí MAS následne preukázať, napr. podacím lístkom alebo potvrdením o sledovaní pohybu zásielky a pod.
* V prípade nedodržiavania lehôt uvedených v zmluve s dodávateľom/objednávke **odporúča PPA prijímateľom nepristupovať k ukladaniu sankcií voči dodávateľom za nedodržanie stanovenej lehoty,** ak sú príčiny nedodržiavania lehôt výlučne z dôvodu mimoriadnej situácie v súvislosti s COVID-19 a prijatými preventívnymi opatreniami.

PPA bude akceptovať oznámenia prijímateľov o prípadnom nesplnení lehoty uvedenej v zmluve o dielo/kúpnej zmluve/objednávke s dodávateľom v priamej súvislosti s mimoriadnou situáciou COVID-19, pričom prijímatelia sú povinní o tejto skutočnosti bezodkladne informovať PPA.

* Ak MAS vynaložila výdavky na niektoré tovary a služby (prenájom školiacich priestorov a pod.), ktoré sa vzhľadom na stanovené obmedzenia z dôvodu mimoriadnej situácie nemôžu uskutočniť, je MAS povinná vyvinúť maximálne úsilie o stornovanie týchto podujatí a vrátenie finančných prostriedkov. Toto úsilie o stornovanie podujatia musí MAS relevantne preukázať PPA. Ak napriek tomu vrátenie finančných prostriedkov nie je možné, výdavky bude PPA považovať za oprávnené.
* Výberová komisia pre schvaľovanie stratégií CLLD a výber MAS na základe vyhodnotenia míľnika A určí do **30.06.2020**, ktoré MAS môžu získať dodatočnú výkonnostnú alokáciu a zároveň určí aj ich výšku podľa vzorca uvedeného v ods. 9 kapitole 6.4 Systému riadenia CLLD.
* MAS je povinná predložiť Strednodobé hodnotenie (mid–term)v polovici implementácie stratégie CLLD (v roku 2020, najneskôr do **31.08.2020**).

**Úprava niektorých povinností žiadateľov/prijímateľov vyplývajúcich z Usmernenia PPA č. 8/2017 k obstarávaniu tovarov, stavebných prác a služieb financovaných z PRV SR 2014 – 2020**

* v prípadoch, kedy je Usmernením č. 8/2017 daná povinnosť doručovať písomnosti preukázateľne prostredníctvom Slovenskej pošty, a. s. bude PPA akceptovať aj doručenie prostredníctvom kuriérskej služby (preukázateľným spôsobom), resp. v prípadoch, v ktorých je to možné, aj doručenie elektronickým spôsobom (e-mailom);
* preukazovanie doručenia písomnosti (napr. výzvy na predkladanie ponúk záujemcov) je zo strany obstarávateľa možné nielen originálom podacieho lístka, ale aj obdobným potvrdením kuriérskej spoločnosti o prevzatí a doručení zásielky obsahujúcim údaje resp. potvrdenie o sledovaní pohybu zásielky;
* v prípadoch, ak bola k vyhodnoteniu ponúk uchádzačov zriadená komisia a prijaté mimoriadne opatrenia v súvislosti s COVID-19 neumožňujú zabezpečiť osobnú účasť členov komisie, prípadne uchádzačov/záujemcov na otváraní a vyhodnotení ponúk, je obstarávateľ povinný zmeniť/posunúť termín zasadnutia komisie. O tomto rozhodnutí informuje písomne alebo elektronicky obstarávateľ členov komisie (uchádzačov/záujemcov) v závislosti od spôsobu zadávania zákazky resp. aj od štádia obstarávania, uverejní informáciu na svojom webovom sídle, prípadne vykoná opravu príslušného oznámenia. Obstarávateľ je povinný pri zasadnutí komisie vytvoriť podmienky a zabezpečiť všetky opatrenia na ochranu zdravia účastníkov v zmysle pokynov a usmernení Ústredného krízového štábu SR a Úradu verejného zdravotníctva SR vydaných v rámci prevencie pred COVID-19.